भारत सरकार

कृषि एवं किसान कल्‍याण मंत्रालय

कृषि, सहकारिता एवं किसान कल्‍याण विभाग

**राज्‍य सभा**

**अतारांकित प्रश्‍न संख्‍या 505**

**14 दिसंबर, 2018 को उत्‍तरार्थ**

**विषय: दालों के मूल्यों का स्थिरीकरण**

**505. श्री परिमल नथवानीः**

**क्या कृषि एवं किसान कल्याण मंत्री यह बताने की कृपा करेंगे किः**

(क) पिछले तीन वर्षों और चालू वर्ष के दौरान देश में दालों के उत्पादन, उपभोग, आयात और निर्यात का ब्यौरा क्या है;

(ख) पिछले तीन वर्षों के दौरान दालों का उत्पादन करने वाले किसानों की सहायता के लिए दालों के मूल्यों के स्थिरीकरण हेतु सरकार द्वारा कौन-कौन से कदम उठाए गए हैं; और

(ग) दलहन किसानों की राजसहायता पर कितनी धनराशि खर्च की गई?

**उत्‍तर**

**कृषि एवं किसान कल्‍याण मंत्रालय में राज्‍य मंत्री**

**(श्री गजेन्‍द्र सिंह शेखावत)**

(क): विगत तीन वर्षों एवं मौजूदा वर्ष अर्थात 2015-16 से 2018-19 के दौरान दलहनों के उत्‍पादन, आयात एवं निर्यात के ब्‍यौरे नीचे दिये गये है:

(मिलियन टन में)

|  |  |  |  |
| --- | --- | --- | --- |
| वर्ष | उत्‍पादन | आयात | निर्यात |
| 2015-16 | 16.35 | 5.80 | 0.26 |
| 2016-17 | 23.13 | 6.61 | 0.14 |
| 2017-18 | 25.23\* | 5.61 | 0.18 |
| 2018-19 | 9.22# | 1.31^ | 0.20^ |

\* चौथे अग्रिम अनुमान के अनुसार

# प्रथम अग्रिम अनुमानों के अनुसार (केवल खरीफ)

^अनंतिम

तथापि, विगत तीन वर्षों एवं मौजूदा वर्ष के लिए देश में दलहनों की खपत के लिए कोई सरकारी अनुमान उपलब्‍ध नहीं है।

(ख) तथा (ग): दलहन उत्‍पादकों को लाभकारी मूल्‍य उपलब्‍ध कराने के लिए, सरकार मूल्‍य समर्थन योजना (पीएसएस) को क्रियान्‍वित करती है। इस योजना के तहत, केन्‍द्रीय नोडल एजेंसियों के माध्‍यम से उचित औसत गुणवत्‍ता (एफएक्‍यू) वाली दलहनों की खरीद किसानों से प्रत्‍यक्ष की जाती है। केन्‍द्रीय एजेंसियों द्वारा न्‍यूनतम समर्थन मूल्‍य (एमएसपी) पर दलहनों की खरीद उस समय की जाती है जब इसके मूल्‍य न्‍यूनतम समर्थन मूल्‍य से कम हो जाते है। इसके अतिरिक्‍त, केन्‍द्रीय भण्‍डार के लिए मूल्‍य स्‍थिरीकरण निधि (पीएसएफ) के तहत भी बाजार मूल्‍य अथवा न्‍यूनतम समर्थन मूल्‍य, जो भी अधिक हो, पर किसानों से दलहनों की खरीद की जाती है। दलहन उत्‍पादन करने वाले किसानों के पास विकल्‍प है कि वे अपने उत्‍पाद को न्‍यूनतम समर्थन मूल्‍य पर केन्‍द्रीय एजेंसियों को अथवा खुले बाजार में, जो भी उनके लिए लाभप्रद है, बेचें।

2016-17 से 2018-19 (दिनांक 03.12.2018 के अनुसार) के दौरान नामित केन्‍द्रीय नोडल एजेंसियों द्वारा पीएसएस के अंतर्गत दलहनों की खरीद पर हुए व्‍यय की राशि का ब्‍यौरा इस प्रकार है:

|  |  |
| --- | --- |
| वर्ष | न्‍यूनतम समर्थन मूल्‍य पर खरीददारी पर व्‍यय की गई राशि (लाख रू. में) |
| 2016-17 | 103938.84 |
| 2017-18 | 856612.71 |
| 2018-19 | 1507733.77 |

\*\*\*\*\*